
A csicseriborsó (Cicer arietinum L.) termeszthetősége és felhasználhatósága zöldségnövényként

A világon a csicseriborsó fogyasztása elterjedt, hiszen szárazabb, kevésbé csapadékosabb helyeken is termeszthető, így sivatagosabb országok számára is elérhető táplálékforrás. Hazánkban állati takarmányként régóta termesztették, bár a szója magasabb fehérjetartalma miatt kiszorította a piacról. A csicseriborsó most újra reneszánszát éli és egyre terjed a humán fogyasztása. Bár a csicseriborsónak leginkább száraz magja és az abból készült termékek kerülnek az ételekbe, ismert a friss zöld szemek fogyasztása is, elsősorban Indiában.
Kutatásommal szerettem volna megmutatni, hogy a csicseriborsónak, mint zöldségnövénynek helye van a magyar kertekben is. A kísérlethez a magyar takarmányozásra kifejlesztett, de étkezésre is alkalmas Dónia fajtát választottam, valamint egy kifejezetten emberi fogyasztásra termesztett Kabuli típust. Tanulmányoztam, hogy az egyes vetési módok (soros, ikersoros, bokros) milyen hatással vannak a növények fejlődésére, termésmennyiségük alakulására. Emellett vizsgáltam a friss zöld szemek néhány beltartalmi mutatóját is. A kísérletet Mogyorósbányán állítottam be réti csernozjom talajon, házikerti, öntözetlen körülmények között.
A vetéstől számítva az első szedésig a magyar fajtánál 1616oC, míg a Kabuli típusnál 1378oC effektív (4oC alsó küszöbértékkel számított) hőösszeg gyűlt össze.
Mind a magyar fajtára, mind a Kabuli típusra jellemző volt a bokros habitus, azaz a többszörös elágazódás. A Dónia fajta tövei 120 cm-es magasságukkal jóval meghaladták a Kabuli állomány magasságát (80 cm), ami kedvezőtlen volt, mert a szél megdöntötte az állományt. A tövenkénti átlagos hüvelyszám a Dónia fajtánál vetésmódtól függően 51-58, a Kabuli típusnál 32-41 db/tő volt. A Kabuli állományról származó hüvelyek azonban nehezebbek voltak, mint a Dónia fajta hüvelyei, és átlagosan több magot tartalmaztak (átlagosan 1,26 db, míg a Dónia esetében 1,05 mag/hüvely). Mindkét fajtánál a bokros elrendezés adta a legnagyobb maghozamot (Dónia: 645 g/m2 összes, 383 g/m2 zöld, Kabuli: 694 g/m2 összes, 347 g/m2 zöld), de a különbség nem volt szignifikáns a többi elrendezési módhoz képest, ahogy a két fajta átlagértéke sem különbözött jelentősen. A Dónia fajta magja kisebb volt, mint a Kabuli típusé.
A zöldborsóként szedett magok beltartalmi értékeit, valamint a hozamokat értékelve megállapítottam, hogy a csicseriborsó a zöldségfélék választékbővítésre kiválóan alkalmas, házikertben is sikerrel termeszthető, meghosszabbítható vele a „friss zöldborsó szezon”.



